Kristian Pihl Lorentzen (V), 2006-11-16:
Jeg vil også gerne takke SF for at rejse denne debat om forsvarets indkøb af kampfly.
Det giver jo anledning til, at vi kan få sat fokus på hele den vigtige proces, der går forud for en så vigtig og stor materielanskaffelse.
Det er og bliver en politisk beslutning i sidste ende.
Det er ikke nogen ny debat, faktisk er den her debat startet allerede i 1997, hvor Folketinget besluttede at tilslutte sig udviklingen af et nyt fly, nemlig JSF.
Men lad mig indledningsvis slå fast, at Venstre har den klare holdning, at Danmark skal råde over kampfly – også når de nuværende F-16-jagere engang om 10-12 år skal sættes på pension.
Forsvaret har en række både nationale og internationale opgaver, der tilsiger, at vi skal råde over den kapacitet.
Lad mig nævne nationalt: suverænitetshåndhævelse i luftrummet som en fri og selvstændig nation.
Og lad mig nævne internationalt: muligheden for hurtigt og fleksibelt at bidrage til internationale missioner, f.eks. som missionen i Kosovo i 1999, hvor der var tale om en humanitær intervention affødt af et reelt folkemord, eller en anden type mission i Afghanistan i 2002, hvor Danmark bidrog til kampen mod terrorisme og bidrog til at jage Al-Qaeda i Tora Borabjergområdet.
Men det, Venstre ikke har lagt sig fast på endnu, er, hvor mange kampfly der skal købes til erstatning for F-16-jagerne.
Det gør vi nu i forbindelse med udarbejdelse af næstfølgende forsvarsforlig, hvor investering i de nye kampfly naturligvis skal ses i sammenhæng med de øvrige kapaciteter, vi har behov for at råde over i dansk forsvar, herunder ikke mindst kapaciteterne til de internationale missioner, hvor et bredt flertal her i Folketinget jo er enige om, at vi skal yde en aktiv dansk indsats.
Venstre har heller ikke lagt sig fast på typevalg, når vi taler om de nye kampfly.
Vi er i den gunstige situation, at der er hele tre stærke kandidater på banen som afløsning for F-16, nemlig Eurofighter, Gripen og Joint Strike Fighter.
Venstre er meget tilfreds med, at Forsvarsudvalget i samarbejde med forsvarsministeren har fået mulighed for at besøge de tre flyproducenter, så der sikres et godt beslutningsgrundlag.
For på et eller andet tidspunkt skal der træffes en beslutning om køb af kampfly, en politisk beslutning, der bl.a. omfatter, hvilken type vi skal have, og hvor mange vi skal investere i.
Det vil jo formentlig ske senest i 2009, måske lidt tidligere.
Indtil da er det helt afgørende, at vi fortsætter den åbne og gennemskuelige proces, der leder os frem til den bedste beslutning, det bedste køb, herunder at vi får en grundig belysning af økonomien ved anskaffelse og drift af de nye fly.
Det har været fremme i pressen, at der er usikkerhed om prisen på de nye fly.
Den usikkerhed skal selvfølgelig ryddes helt af vejen, inden vi træffer nogle bindende beslutninger, og det er også det, ministeren har lagt op til.
Der er ingen grund til at lægge skjul på, at der i tilknytning til dette projekt også er store erhvervspolitiske interesser.
Projektet kan få stor positiv betydning for danske industrivirksomheder i form af en lang række underleverancer af komponenter til flyene.
Men deltagelse i projektet kan ikke alene give milliardordrer til industrien, det kan også afføde hundredvis af nye arbejdspladser, og det betyder et vidensmæssigt og teknologisk spring fremad inden for den sektor.
Det er et spring, der på sigt kan danne grundlag for yderligere konkurrencedygtig produktion og dermed arbejdspladser i Danmark, både inden for forsvarsindustrien og på andre relaterede områder.
Derfor mener Venstre, at vi skal holde alle døre og alle muligheder åbne, indtil der er truffet en beslutning om valg af fly.
Denne aftale er en naturlig opfølgning på beslutningen allerede fra 1997 om at deltage i udviklingen af JSF-projektet.
Men lad mig understrege: Ved at underskrive aftalen om næste fase i JSF-projektet har Danmark ikke bundet sig til at vælge Joint Strike Fighter.
Vi holder blot alle døre åbne indtil beslutningen senest i 2009; herunder holder vi dørene åbne for danske virksomheders deltagelse i projektet.
Derimod står det klart, at den hidtidige danske investering i JSF-projektet på omkring 400 mio. kr. stort set vil være spildt på forhånd, hvis ikke vi vælger at underskrive den aftale, som altså ikke binder os.
Venstre ser nu frem til et forsat tæt samarbejde med ministeren og de øvrige partier om at tilvejebringe det bedst mulige grundlag for beslutningen om køb af nye kampfly.
»Folketinget tager forsvarsministerens redegørelse vedrørende den fremtidige anskaffelse af kampfly til efterretning.
Folketinget opfordrer forsvarsministeren til at sikre en åben proces med henblik på at tilvejebringe et gennemskueligt og uvildigt beslutningsgrundlag.«